Φρέντερικ Άρθουρ Μπρίτζμαν

Ο Φρέντερικ Άρθουρ Μπρίτζμαν (αγγλ. Frederick Arthur Bridgman, 10 Νοεμβρίου 1847 – 13 Ιανουαρίου 1928) ήταν Αμερικανός ζωγράφος γνωστός περισσότερο για τις απεικονίσεις «ανατολίτικων» θεμάτων.

Ο Μπρίτζμαν γεννήθηκε στην πόλη Τασκήγκη της Αλαμπάμα και ήταν γιος ενός γιατρού, ο οποίος όμως πέθανε τρία έτη μετά τη γέννηση του Φρέντερικ, η χήρα μητέρα του οποίου πήρε τότε τα δύο παιδιά της και εγκαταστάθηκαν στη Νέα Υόρκη. Εκεί ο Μπρίτζμαν άρχισε να εργάζεται ως σχεδιαστής στην Αμερικανική Εταιρεία Τραπεζογραμματίων το 1864-65 και ταυτοχρόνως σπούδαζε εικαστικές τέχνες στην Ένωση Τέχνης του Μπρούκλιν και στην Εθνική Ακαδημία Σχεδίου. Παρουσίασε για πρώτη φορά ζωγραφιές του στην παραπάνω Ένωση και, ενθαρρυμένος από την επιτυχία τους, παραιτήθηκε από την εργασία του το 1866 και ταξίδευσε στη Γαλλία με χρηματοδότηση μιας ομάδας επιχειρηματιών του Μπρούκλιν.

Στη Γαλλία, ο Μπρίτζμαν πήγε πρώτα στην κοινότητα Πονταβέν της Βρετάνης, όπου συγκατοίκησε με μια ομάδα Αμερικανών καλλιτεχνών. Το φθινόπωρο το 1866 εγκαταστάθηκε στο Παρίσι και εισάχθηκε στο στούντιο τέχνης του σημαντικού ακαδημαϊστή ζωγράφου Ζαν-Λεόν Ζερόμ (1824-1904), όπου επηρεάσθηκε βαθιά από τον σχεδιασμό ακριβείας του Ζερόμ, τα απαλά τελειώματα και το ενδιαφέρον για μεσανατολίτικα θέματα. Σπουδάζοντας εκεί, ο Μπρίτζμαν γνώρισε τους λίγο μεγαλύτερους στην ηλικία συμπατριώτες του Χάρυ Χάμφρυ Μουρ και Τόμας Έικινζ. Παρέμεινε εκεί 4 έτη, περνώντας τα καλοκαίρια του στην Πονταβέν. Η πρώτη έκθεση έργων του στο Παρίσι έγινε στο Σαλόν το 1870, και ο πίνακάς του με τίτλο «Ένα επαρχιακό τσίρκο» (γαλλ. Un cirque en province) είχε πολύ καλή υποδοχή. Στη συνέχεια στάλθηκε στη Νέα Υόρκη προκειμένου να εκθέσει έργα του στην Ένωση Τέχνης του Μπρούκλιν.

Εξαιτίας της ενάρξεως του Γαλλοπρωσικού Πολέμου, ο Μπρίτζμαν υποχρεώθηκε να εγκαταλείψει το Παρίσι. Πήγε πρώτα στη Βρετάνη και την Ισπανία, και κατόπιν (1872-1874) πραγματοποίησε τα πρώτα ταξίδια του στη Βόρεια Αφρική, επισκεπτόμενος το Μαρόκο, την Τυνησία, την Αλγερία και την Αίγυπτο. Στην Αίγυπτο συνοδευόταν από τον συμπατριώτη και ομότεχνό του Τσαρλς Σπράγκ Πηρς. Φθάνοντας στο Κάιρο τον Δεκέμβριο του 1873, δημιούργησαν πολλά σχέδια των ισλαμικών μνημείων, αλλά και της καθημερινής ζωής, που υπήρξε σημαντικότερη πηγή εμπνεύσεως για τον Μπρίτζμαν. Μετά ανέπλευσαν τον Νείλο, φθάνοντας μέχρι το Αμπού Σιμπέλ. Ο Μπρίτζμαν σχεδίασε κατά τα ταξίδια του στην Αφρική περίπου τριακόσια σχέδια, που απετέλεσαν το αρχικό υλικό για πολλές μεταγενέστερες ελαιογραφίες, που προσέλκυσαν αμέσως την προσοχή. Τού έδωσαν το προσωνύμιο «ο Αμερικανός Ζερόμ», αλλά αργότερα στη σταδιοδρομία του ο Μπρίτζμαν υιοθέτησε μια περισσότερο νατουραλιστική αισθητική, με έμφαση στα φωτεινά χρώματα και περιορίζοντας τον ρόλο του προσχεδίου.

Ο σύνθετος και σημαντικός πίνακάς του «Κηδεία μιας μούμιας στον Νείλο» (1876-1877, σήμερα στο Μουσείο Τέχνης Σπηντ του Λούισβιλ), που εκτέθηκε στο Σαλόν στο Παρίσι το 1877 και το επόμενο έτος στην Παγκόσμια Έκθεση των Παρισίων, καθιέρωσε τη φήμη του ως ζωγράφου και του απέφερε το παράσημο του Σταυρού της Λεγεώνας της Τιμής.

Το 1881 ο καλλιτέχνης παρουσίασε περισσότερα από τριακόσια έργα του σε μια ατομική του έκθεση στη Νέα Υόρκη. Το έργο του εξυμνήθηκε ιδιαιτέρως για την ποικιλία των θεμάτων του και την υψηλή ποιότητα της εκτελέσεως. Μετά από την επιτυχία αυτή, ο Μπρίτζμαν εκλέχθηκε μέλος της Εθνικής Ακαδημίας Σχεδίου, όντας ήδη συνδεδεμένο μέλος της από το 1874.

Το 1877 ο Μπρίτζμαν πήρε ως σύζυγό του τη Φλόρενς Μοτ Μπέικερ (Florence Mott Baker) από τη Βοστώνη, σε έναν γάμο που τελέσθηκε στο Παρίσι. Επέστρεψε στη Βόρεια Αφρική τον χειμώνα 1885-86, εγκαθιστάμενος με τη σύζυγό του στο Αλγέρι. Το 1889 εκδόθηκε το βιβλίο του Χειμώνες στην Αλγερία, με αναμνήσεις και πολλές ξυλογραφίες από τα ταξίδια του στη Β. Αφρική. Οι επανειλημμένες επισκέψεις του στην περιοχή κατά τις δεκαετίες του 1870 και του 1880 τού επέτρεψαν να συγκεντρώσει μια συλλογή από ρούχα, αρχιτεκτονικά μέλη και έργα τέχνης, που συχνά εμφανίζονταν στους πίνακές του. Ο Τζον Σίνγκερ Σάρτζεντ έγραψε ότι το υπερφορτωμένο ατελιέ του Μπρίτζμαν στο Παρίσι ήταν μαζί με τον νεόδμητο τότε Πύργο του Άιφελ, τα δύο αξιοθέατα που θα έπρεπε να δει κάποιος στην πόλη. 

Μία από τις μεγαλύτερες επιτυχίες του Μπρίτζμαν ήταν η συμμετοχή του στη Παγκόσμια Έκθεση του 1889 στο Παρίσι με 5 πίνακές του. Παρά την ισόβια προτίμησή του για τη Γαλλία, η δημοφιλία του στις ΗΠΑ δεν εξασθένησε ποτέ. Το 1890 πραγματοποίησε μια ατομική έκθεση με περισσότερα από 400 έργα του σε γκαλερί της Πέμπτης Λεωφόρου στη Νέα Υόρκη. Η έκθεση μεταφέρθηκε κατόπιν στο Ίδρυμα Τέχνης του Σικάγου, αλλά με 300 μόνο έργα – μια απόδειξη ότι πολλά είχαν πωληθεί στη Νέα Υόρκη.

Το 1901 η σύζυγός του Μπρίτζμαν πέθανε από μια νευρολογική ασθένεια και το 1904 ο καλλιτέχνης νυμφεύθηκε τη Marthe Yaeger. Μετά τον Α΄ Παγκόσμιο Πόλεμο άφησε το Παρίσι και αποσύρθηκε στο Λυόνς-λα-Φορέ της Νορμανδίας με τη δεύτερη σύζυγό του. Πέθανε στη Ρουέν το 1928, σε ηλικία 80 ετών.

 Δείτε επίσης 
 Οριενταλισμός

Παραπομπές

Πηγές

 Πρόσθετο υλικό από πληροφορίες δημοπρασίας, ελεύθερες πνευματικών δικαιωμάτων, από τον Οίκο Δημοπρασιών Sotheby's.

Κατηγορία:Αμερικανοί ζωγράφοι